ET Euroopa Liidu Teataja C 317/3

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2015/C 317/03)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„HUILE D'OLIVE DE NIMES” („NÎMES'i OLIIVIÕLI”)

ELi nr: FR-PDO-0105-01283 – 21.11.2014

KPN ( X ) KGT ( )

1. Taotlejate rühm ja õigustatud huvi

Syndicat des AOP Olive et Huile d'Olive de Nîmes Mas de l'Agriculture - 1120 Route de Saint Gilles 30 900 Nîmes FRANCE Tel +33 466045034 Faks +33 466045031 E-post: olive.nimes@orange.fr

Nîmes'i oliivide ja oliiviõli kaitstud päritolunimetuse ametiühing koosneb nimetatud oliivide ja oliiviõli tootjatest ja töötlejatest ning tal on seega õigustatud huvi muutmistaotluse esitamiseks.

2. Liikmesriik või kolmas riik

Prantsusmaa

3. Tootespetsifikaadi osa, mida muutmine (muutmised) hõlmab (hõlmavad)

— ☐ Toote nimetus — ☒ Toote kirjeldus — ☒ Geograafiline piirkond — ☒ Päritolutõend — ☒ Tootmismeetod — ☐ Seos geograafilise piirkonnaga — ☒ Märgistus — ☒ Muu: kontroll

4. Muudatus(t)e liik

— ☒ Sellise registreeritud kaitstud päritolunimetuse (KPN) või kaitstud geograafilise tähise (KGT) tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline. — ☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitata määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena.

5. Muudatus(ed)

Toote kirjeldus

Kirjeldust täpsustati järgmisel põhjusel:

— ühest küljest õlide organoleptiliste omaduste loetelu täiendamine. KPNi registreerimisel esitatud tootespetsifikaadis oli märgitud vaid see, et KPNil „Huile d'olive de Nîmes” on järgmised omadused: „Aroomis on tunda artišokki ja rohelisi lehti. Roheliste lehtede aroom teiseneb maitses gariigiks ja marjadeks”. Alates päritolunimetuse tunnustamisest teostatud kontrollide põhjal on võimalik täpsustada, et roheliste lehtede aroom hõlmab endast järgnevat: „taimsed vihjed […] värske rohu, niidetud heina, toore artišoki ja tomatitaime lõhnaga”, samuti seda, et puuviljalist maitset iseloomustavad peamiselt: „ürdid, hein, ananass, kollane ploom ja toores artišokk, millele lisandub punase ploomi ja õuna lõppfiness.”;

— teisest küljest on eesmärgiks lisada oliiviõli analüütilised omadused esmakordsel turuletoomisel: oleiinhappe sisaldus kuni 0,8 g/100 g ja peroksiidarv kuni 16 mekv O2/kg oliiviõli kohta.

Sellega seoses määrati kindlaks mõruduse tase (1,5–4,5 punkti rahvusvahelise oliivinõukogu organoleptilise skaala (1–10) kohaselt) ja kibeduse tase (1,5–4,5 punkti rahvusvahelise oliivinõukogu organoleptilise skaala (1–10) kohaselt).

Muudatused tehti eesmärgiga iseloomustada ja määratleda toodet täpsemalt.

Geograafiline piirkond

Maatükkide kindlakstegemise kord, mis nähti ette KPNi tunnustamist käsitlevas esialgses määruses, kantakse tootespetsifikaati.

Päritolutõend

Võttes arvesse riiklikes õigusaktides ja eeskirjades tehtud muudatusi, konsolideeriti osa „Tõendid selle kohta, et toode pärineb määratletud geograafilisest piirkonnast” ning selles on esitatud eelkõige deklareerimise ja registrite pidamisega seotud kohustused, millega tagatakse toote jälgitavus ja tootmistingimuste järgimine.

Seda osa täiendati lisaks mitme sättega registrite ja deklareerimisdokumentide kohta, mis võimaldavad tagada toodete jälgitavuse ja kontrollida nende vastavust tootespetsifikaadi nõuetele.

Tootmismeetod

— Sordid. Muutmata algselt ette nähtud erinevate sortide osakaalu, muudeti esialgset sõnastust selleks, et tuua pigem esile sordi „Picholine” valdavust, mis on kooskõlas toote ja tema päritolu seosega. Selleks jaotati sordid „Picholine”, „Négrette” ja „Noirette”„peamiseks sordiks” ja „täiendavateks sortideks”. Muu hulgas taotletakse täiendavat muudatust: loobumine õli tootmisel kasutatavate tolmlevatest sortidest pärit oliivide maksimummäärast, milleks oli sätestatud 5 % (vastas asjaomaste sortide lubatud määrale oliiviistanduses). Kaitstud päritolunimetusega õli tootmiseks ettenähtud oliivid pressitakse koos tolmlevatest sortidest pärit oliividega, mille kogus on minimaalne.

— Istutustihedus. Sätte täpsustamiseks ja selle täitmise kontrollimiseks kehtestatakse istutustihedust käsitlev säte (vähemalt 24 m2 puu kohta, „mis saadakse kahe ridadevahelise distantsi ja puudevahelise distantsi korrutamisel”). Viidi sisse täpsustus puude osas, mis elasid üle 1956. aasta külmalaine, võttes arvesse külma üle elanud võrseid ja istikuid, mis kasvasid mitmetüvelisteks puudeks. Sellisel juhul võib puudevaheline distants olla alla nelja meetri.

— Kõrgus. Lõigatud okste äraviimist käsitlev säte jäeti välja, kuna kasutatakse kõrvaldamise tehnoloogiat, mille raames võib lõigatud oksad purustada kohapeal, eemaldamata neid maatükilt.

— Niisutamine. Selleks et lihtsustada kontrollitoiminguid, määratakse niisutamise lõpetamise tähtpäevaks 30. september.

— Oliivipuude hooldamine. Oliivipuude hooldamise korda täpsustatakse. Täpsustatakse mõistet „kultuurselt”, mis võib hõlmata umbrohutõrjet ja üleskündmist. Nimetatud täpsustus lubab ühtlustada tootespetsifikaadi „Nîmes'i oliivide” omaga.

— Saagikus. Sõnastust muudetakse ning saagikuse ületamist ja vähendamist käsitlev säte jäetakse välja. Sellise erandi näol on tegu sobimatu meetmega.

— Saagikoristus. Muudetakse sätet vanuse kohta, mil puud hakkavad vilja kandma: puud peavad olema maatükile istutatud vähemalt viis aastat tagasi. Eesmärk on täpsustada sätet kontrolli eesmärgil.

— Täpsustatakse saagikoristusmeetodeid („otse puudelt korjamine käsitsi või mehaaniliselt”); kavandatavad sätted sarnanevad eelmises tootespetsifikaadis sätestatud meetodeile. Selleks et tagada töödeldavate oliivide nõutavad omadused, täpsustatakse kahjustatud oliivide maksimaalset osakaalu võimalike kahjustuste kaupa (kahjurite poolt vigastatud oliivide osakaal väiksem kui 5 %, külmakahjustustega oliivide osakaal väiksem kui 10 %, külmunud ja hallitanud oliivid ei ole lubatud). Tööprotsessi lihtsustamiseks otsustab saagikoristuse alguse kuupäeva nüüd INAO direktor, mitte enam prefekt oma korraldusega, samuti kaotatakse erandite võimalus. Minimaalset küpsusastet vähendatakse järgmiselt: vähemalt 10 % oliividest on muutunud säravrohelisest kollaseks (varem 25 %). Selline muudatus on põhjendatud sordi „Picholine” eripäraga: oliiv tumeneb väga aeglaselt ja see võib jääda roheliseks isegi pärast täielikku valmimist. Saagikoristuse ja transpordi vahelist ajavahemikku muudetakse vastavalt kasutatavatele mahutitele ning kastide korral vähendatakse maksimaalselt kolmepäevast tarnetähtaega 24 tunnile, et vältida oliivide võimalikku kahjustumist.

— Töötlemistingimused. Tootespetsifikaati täiendatakse oliivide pressimisettevõttes säilitamise maksimumtähtajaga (kuni neli päeva) ja oliivide pressimisettevõttes pressimise eelsete säilitustingimustega, et vältida oliivide võimalikku kahjustumist. Selleks et paremini säilitada oliivide kvaliteeti, vähendatakse korje ja pressimise vahelist maksimumtähtaega kuuele päevale (praegu kaheksa päeva). Sordi „Picholine” osakaalu õlis suurendatakse 60 protsendilt 70 protsendile õliks töödeldavate oliivide massis, et võtta arvesse kõnealuse sordi puude suuremat saagikust võrreldes teiste õlis sisalduvate sortidega. Selleks et vältida tootespetsifikaadi sätete võimalikku vääriti tõlgendamist, täpsustatakse lubatud töötlemisviise (lisatakse lehtede eemaldamine, peenestamine ja segamine).

Märgistus

Päritolunimetust hõlmavad märked toote märgisel viidi vastavusse määruse (EL) nr 1151/2012 sätetega. Pakendil peab riiklike nimetuste asemel asuma Euroopa Liidu KPNi tähis ja sõnad „appellation d'origine protégée” („kaitstud päritolunimetus”) või „AOP” (KPN).

Muud: kontroll

Seoses riiklike õigusaktide ja eeskirjade arenguga esitati punkt „Riiklikud nõuded” tabelina, milles on loetletud peamised kontrollimist vajavad üksikasjad, nende viiteandmed ja hindamismeetod.

Ajakohastati kontrolliasutuste kontaktandmeid.

KOONDDOKUMENT

„HUILE D'OLIVE DE NIMES” („NÎMES'i OLIIVIÕLI”)

ELi nr: FR-PDO-0105-01283 – 21.11.2014

KPN ( X ) KGT ( )

1. Nimetus(ed)

„Huile d'olive de Nîmes”

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Toote kirjeldus, mida punktis 1 esitatud nimetus tähistab

„Huile d'Olive de Nîmes” omadused on sisuliselt seotud sordi „Picholine” valdava osakaaluga õlis:

— taimsed vihjed aroomis värske rohu, niidetud heina, toore artišoki ja tomatitaime lõhnaga;

— puuviljalist maitset iseloomustavad peamiselt ürdid, hein, ananass, kollane ploom ja toores artišokk, millele lisandub punase ploomi ja õuna lõppfiness.

Mõruduse tase 1,5–4,5 punkti rahvusvahelise oliivinõukogu organoleptilise skaala (1–10) kohaselt.

Kibeduse tase 1,5–4,5 punkti rahvusvahelise oliivinõukogu organoleptilise skaala (1–10) kohaselt.

Värvus on kollase varjundiga roheline.

Oleiinhappena väljendatud vaba happe sisaldus on saadud õlis kuni 0,8 grammi 100 grammi kohta.

Peroksiidarv peab oliiviõli esmakordsel turustamisel olema väiksem kui 16 mekv O2/kg või sellega võrdne.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Sordi „Picholine” oliivide osakaal õliks töödeldavate oliivide massis peab olema vähemalt 70 %.

3.4. Tootmise erietapid, mis peavad toimuma määratletud geograafilises piirkonnas

Toimingud alates tooraine tootmisest kuni oliivide õliks töötlemiseni peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Lisaks toidu märgistamist ja esitlemist käsitlevates õigusaktides sätestatud kohustuslikele üksikasjadele esitatakse KPNi „Huile d'olive de Nîmes” kandva oliiviõli märgistusel järgmised andmed.

— Nimetus: „Huile d'olive de Nîmes”, sõnad „appellation d'origine protégée”. Need tähistused paigutatakse sildil nähtavale samale väljale ja samale sildile.

— Euroopa Liidu kaitstud päritolunimetuse sümbol.

4. Geograafilise piirkonna täpne määratlus

KPNi „Huile d'olive de Nîmes” geograafiline tootmispiirkond hõlmab oliivikasvatuspiirkonda Gardis ning Hérault' idaosas, välja arvatud Causses, Sevennid ja Camargue.

Nimetatud ala looduslik piir on idas Rhône'i jõgi ja lõunas Camargue'i piirkond. Põhjas on piiriks kliimatingimused, vastates sordist „Picholine” pärineva kultuuri viljelemispiirile; kirdeosas langeb piir kokku Gardi departemangu piiriga (mäestikumassiiv, mille kõrgus on üle 300 meetri). Läänes läheb piir Vidourle'i orust ja kulgeb piki metsadega kaetud mäetippe Ganges – Pic St Loup – Le Lez.

Tootmispiirkond hõlmab 223 kommuuni, millest 183 asuvad Gardis ja 40 Hérault's.

Oliivid korjatakse ja töödeldakse geograafilises piirkonnas, mis hõlmab järgmiste kantonite ja kommuunide territooriumi.

Gardi departemang

Kõigis järgmiste kantonite kommuunides: Aramon, Lédignan, Marguerittes, Nîmes, Quissac, Saint-Chaptes, Saint-Mamert-du-Gard, Sommières, La Vistrenque.

Järgmiste kantonite kommuunides: Anduze (välja arvatud kommuunides: Générargues, Saint-Sébastien-d'Aigrefeuille), Remoulins (välja arvatud kommuunides: Pouzilhac, Valliguières), Rhôny-Vidourle (välja arvatud kommuunides: Aimargues, le Cailar), Sauve (välja arvatud kommuunis: Fressac), Uzès (välja arvatud kommuunis: La Capelle-et-Masmolène), Vézénobres (välja arvatud kommuunis: Brouzet-les-Alès).

Järgmistes kommuunides: Alès; Allègre-les-Fumades (osaliselt); Aubord; Beaucaire (osaliselt); Bellegarde (osaliselt); Belvezet; Bernis; Bouquet; Conqueyrac; Fons-sur-Lussan; Fontarèches; Générac; Goudargues (osaliselt); Jonquières-Saint-Vincent; La Bruguière; La Cadière-et-Cambo; Lussan; Méjannes-les-Alès; Mons; Rochefort-du-Gard; Saint-Christol-Les-Alès; Saint-Gilles (osaliselt); Saint-Hilaire-de-Brethmas; Saint-Hippolyte-du-Fort; Saint-Laurent-la-Vernède; Saint-Privat-des-Vieux; Saze; Vallérargues; Vauvert (osaliselt); Verfeuil (osaliselt).

Hérault' departemang

Järgmiste kantonite kommuunides: Castries (välja arvatud kommuunis: Jacou); Claret ((välja arvatud kommuunis: Ferrières-les-Verrerie); Lunel (välja arvatud kommuunides: Marsillargues, Saint-Just, Saint-Nazaire-de-Pézan);

Järgmistes kommuunides: Les Matelles, Moules-et-Baucels, Saint-Bauzille-de-Montmel, Sainte-Croix-de-Quintillargues, Saint-Jean-de-Cuculles, Saint-Mathieu-de-Tréviers, Saint-Vincent-de-Barbeyrargues.

Määratletud piirkonda ainult osaliselt kuuluvate kommuunide omavalitsusse on jäetud kaart, kus määratakse kindlaks geograafilise tootmispiirkonna piir. Kõnealuste kommuunide puhul saab kaardistatud piirkonnaga tutvuda riigi pädeva asutuse veebisaidil kooskõlas Euroopa Ühenduse ruumiandmete infrastruktuuri (INSPIRE) direktiivi nõuetega.

5. Seos geograafilise piirkonnaga

5.1. Geograafilise piirkonna eripära

Traditsioonilisi oliiviistandusi iseloomustavad viljelemistingimused, milles on ühendatud kasvatajate oskusteave, esindatud sordid ja ümbritsev ökosüsteem.

Kõnealuse geograafilise piirkonna oliiviistandustes on sademeid 700 – 1 000 mm aastas, põhiliselt kevadiste ja sügiseste tugevate hoovihmade näol. Jättes kõrvale mõned istandused Sevennide piiril ja uuemad istandused Costières'is, on oliivipuud istutatud peamiselt lubjapinnasele, mis tagab puude ellujäämiseks vajaliku kuivenduse. Samas pole tegu suure põllumajandusliku väärtusega maadega, mis on reserveeritud tulusamatele põllukultuuridele.

Kõnealune geograafiline piirkond on tuuline, mõnikord vägagi, ning talved võivad olla karmid. Sellistes tingimustes on valdavaks sordiks „Picholine”, mis on külmale üsna vastupidav ja mille vili ei kuku isegi küpsena kergesti maha. Lisaks tuleb märkida, et oliivipuud („Picholine” ja kohalikud sordid) on istutatud suhteliselt sügavale, et neid ei kahjustaks tuulehood.

Istandused on eelisjärjekorras rajatud lõunapoolsetele nõlvadele, mis külmuvad harva (sügavad nõod ja piiratud tasandikud, kus püsib udu, on keelatud).

Samuti lähtutakse oliiviistanduste puhul maksimumkõrgusest, eelkõige sordi „Picholine” puhul, mille viljade hiline valmimine suurendab nende külmumise ohtu, ohustades sellega õlitootmist. Sorti „Picholine” istutatakse seetõttu üldjuhul kuni 350 m kõrguseni ja saagikoristus toimub vara.

Oliivikasvatajate oskusteave väljendub kvaliteetoliivide kasvatamiseks enimsobivate tingimuste (päikesekiirgus, kõrgus) valimises, traditsiooniliselt madalate oliivipuude kasvatamises ja oliivikorjes, mis algab vara, viljade täpselt õiges küpsusastmes (vähemalt 10 % oliividest peaaegu küpsed).

5.2. Toote eripära

Oliivid transporditakse kohale ja töödeldakse ümber kiiresti, vähemalt 70 % oliividest kuulub sorti „Picholine”, mis annab kõnealusele KPNile selle eripära: KPNi „Huile d'olive de Nîmes” iseloomustab suhteliselt markeeritud mõrudus ja kibedus, kusjuures nii aroomis kui ka maitses on tugevalt esindatud taimne element.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Õli tootmisel kasutatakse peamiselt sorti „Picholine”, mida eelistatakse selle rustikaalsuse tõttu, mis on lubanud sel täiuslikult kohaneda maa- ja kliimatingimustega. Sort talub teataval määral talvekülma ja selle viljad peavad vastu tugevaile sügistuultele.

Ehkki vilja maitse- ja puu botaanilised omadused on kaasa aidanud sordi „Picholine” ülemaailmsele levikule, on asjakohane meenutada, et sort pärineb kõnealusest piirkonnast, olles välja aretatud sordist „Plant de Collias”, mis pärineb kõnealusesse geograafilisse piirkonda kuuluvast kommuunist. See selgitab, miks sort on kõnealuse geograafilise piirkonna tingimustega eriti hästi kohanenud ja miks see moodustab KPNi „Huile d'olive de Nîmes” mahust valdava osa.

Keskkonnaelemendid ja töövõtted üheskoos (eelkõige töödeldavate oliivide küpsus ja sordi „Picholine” maksimaalne osakaal õlis) teevad KPNist „Huile d'olive de Nîmes” ainulaadse ja originaalse toote, mida hinnatakse ka kaubanduslikust seisukohast.

Viide spetsifikaadi avaldamisele

(Käesoleva määruse artikli 6 lõike 1 teine lõik)

https://info.agriculture.gouv.fr/gedei/site/bo-agri/document_administratif-bb09848f-1fb0-455e-955d-bc5985e35cc5/telechargement

(1) ELT L 343, 14.12.2012, lk 1.